ค่าสินไหมพรบ.พุ่งสูง
ปรับเพิ่มความคุ้มครอง พ.ร.บ. ดันค่าสินไหมพุ่งขึ้นไปอยู่ที่ 95.88% หลังประกาศใช้เดือนที่ 5
17 ต.ค. 2559

โพสต์ทูเดย์ - ปรับเพิ่มความคุ้มครอง พ.ร.บ. ดันค่าสินไหมพุ่งขึ้นไปอยู่ที่ 95.88% หลังประกาศใช้เดือนที่ 5
แหล่งข่าวจากสมาคมประกันวินาศภัยไทย เปิดเผยว่า สมาคมฯ ได้ติดตามผลกระทบการปรับเพิ่มความคุ้มครองความเสียหายเบื้องต้นตาม พ.ร.บ.คุ้มครองผู้ประสบภัยจากรถ หรือ พ.ร.บ. หรือประกันภัยภาคบังคับ ที่มีการปรับเพิ่มความคุ้มครองตั้งแต่วันที่ 1 เม.ย. 2559 พบว่าสิ้นเดือนแรก ค่าสินไหมทดแทน (Loss Ratio) เพิ่มขึ้นทันที 24.86% มาอยู่ที่ 92.4% จากงวดเดียวกันของปีก่อนอยู่ที่ 67.54% และยังเพิ่มขึ้นต่อเนื่องในสิ้นเดือน ส.ค. มาอยู่ที่ 95.88% จากงวดเดียวกันของปีก่อนอยู่ที่ 77.56% แต่อัตราการเพิ่มขึ้นเริ่มแคบลง โดยการจ่ายค่าสินไหมให้กับบุคคลภายนอกที่บาดเจ็บสาหัสเพิ่มขึ้น 8% ถือว่าสูง เพราะยังไม่ได้รวมค่าใช้จ่ายอื่นๆ
“ค่าสินไหมทดแทนในส่วนค่ารักษาพยาบาลเฉลี่ยต่อผู้ประสบภัย กรณีเข้ารับการรักษาในโรงพยาบาลรัฐ สิ้นเดือน ส.ค. อยู่ที่หัวละ 8,600 บาท จากงวด 1 ปีของปี 2558 อยู่ที่หัวละ 8,258 บาท จากผู้เรียกร้องค่าสินไหม 1.36 แสนคำร้อง ส่วนค่ารักษาเฉลี่ยต่อหัวในโรงพยาบาลเอกชน 1.01 หมื่นบาท จากงวด 1 ปีของปี 2558 อยู่ที่ 9,597 บาท โดยค่าสินไหมทดแทนรวม 1,845.72 ล้านบาท” แหล่งข่าวเปิดเผย
แหล่งข่าวเปิดเผยว่า อัตราค่าสินไหมทดแทนที่แคบลงในช่วงเดือน ส.ค. 2559 เป็นผลมาจากบริษัทกลางคุ้มครองผู้ประสบภัยจากรถ และสมาคมประกันวินาศภัยไทย ได้ร่วมมือกับทุกหน่วยงานที่เกี่ยวข้องในการปรับปรุงพื้นผิวจราจรบริเวณพื้นที่เสี่ยง การแจ้งเตือนให้ผู้ขับขี่ใช้ความระมัดระวังอย่างสูง รวมทั้งการร่วมกันรณรงค์การขับขี่ปลอดภัยกับทุกหน่วยงานที่เกี่ยวข้อง
ทั้งนี้ การเพิ่มความคุ้มครองประกัน พ.ร.บ. เช่น กรณีบาดเจ็บจะชดเชยไม่เกิน 8 หมื่นบาท จากเดิม 5 หมื่นบาท กรณีเสียชีวิต ทุพพลภาพ เป็น 3 แสนบาท จากเดิม 2 แสนบาท เป็นต้น